Nigul Espe

Nigul Espe (kuni 1936 Nikolai Espe 12. märts 1907 Riia – 14. märts 1970 Tartu) oli eesti maalikunstnik ja mööblikunstnik.

Elukäik
Nigul Espe sündis Riias vabrikutöölise pojana. 8-aastasena asub tema pere sõjapõgenikuna elama Sindi alevikku. Üldhariduse omandas Sindi algkoolis ja Pärnu ühisreaalgümnaasiumis. Tänu oma andekusele pääses Sindi Tekstiilivabrikute Ühisuse stipendiaadina õppima Kõrgemasse Kunstikooli Pallas maali- ja mööblikunsti (1926–1932), kus tema õpetajaks oli Ado Vabbe. Nigul Espe lõpetas lennus, mis oli oma teoste arvult silmapaistev. Espe ise esitles lõpunäitusel tavapärase paarikümne taiese asemel 50 tööd.

Pärast Pallase lõpetamist jäi Nigul Espe vabakunstnikuna Tartusse,  kus pidas aastatel 1934–1937 legendaarset kultuurirahva kohvikut "Ko-Ko-Ko. Kohvik oli sisustatud tema kavandite järgi. Nigul Espe on jäänud Eesti kultuurilukku ka kui aktiivne seltskonnategelane. Pärast sõda aastatel 1945–1947 töötas ta Tartu 1. keskkoolis joonistusõpetajana ning aastatel 1947–1950 Kunstifondi Tartu büroo esimehena.1951–1965 oli Kunstifondi Tartu Kunstitoodete Töökodade dekooriateliee kunstnik. Hiljem tegi illustratsioone ERM-i väljaannetele ja ajakirjadele ning loonud karikatuure. 

Oli aastast 1932 Eesti Kujutavate Kunstnikkude Keskühingu liige ning aastast 1945 Eesti NSV Kunstnike Liidu liige. 

Nigul Espe on maetud Tartu Pauluse kalmistule.

Looming
Espe maalis palju maastiku- ja linnavaateid ning sõjajärgsetele aastatele tüüpilisi tööstusteemalisi teoseid.  Alates 1929. aastast korraldati tema näitusi nii Eestis, Riias, Roomas kui ka Budapestis. 1933. aastal sai põllumajandusnäitusel talumööbli eest I auhinna ja 1942. aastal mööblikavandite eest auhinna.

Aastatel 1937–1940 ilmusid tema mööblikavandid ajakirjas Taluperenaine ja ajalehes Maa Hääl.

1947. aastal valmis palju Kiviõli kaevanduse ja põlevkivitööstuse teemalisi pilte. 

Tema tööde hulgas on nii detailitruumaid kui maaliliselt vabamaid teoseid. Nigul Espe oskas pallaslasena hiilgavalt valida loendamatu arvu värvikombinatsioonide seast just neid, mis muudavad kujutletu meeleolukaks. Nigul Espe tööde koloriit on enamasti kirgas, neile on omane rõõmus alatoon.

Tema kuus teost asuvad Tartu Kunstimuuseumis.

Mööblikavandid

1937
 Aia- ja rõdumööbel – Taluperenaine (1937) 7, lk. 214–217: joon.
 Kaks garnituuri polstermööblit – Taluperenaine (1937) 9, lk. 266–269: joon.
 Lillelauast, eesriidehoidjast ja nurgakapist ning -riiulist – Taluperenaine (1937) 8, lk. 240–243: joon.
 Magamistoast ja magamistoa mööblist – Taluperenaine (1937) 11, lk. 322–325; (1938) 1, lk. 3–7: joon.
 Raamatukappe ja teisi panipaiku raamatuile – Taluperenaine (1937) 10, lk. 294–296: joon.

1938
 Kirste, tugitoole ja seinariiuleid ning -kappe – Taluperenaine (1938) 9, lk. 234–237: joon.
 Koolilapse omast mööblist: valmistamisest – Taluperenaine (1938) 10, lk. 262–266: joon.
 Köögimööblist – Taluperenaine (1938) 11, lk. 292–295.
 Söögitoa-mööbel – Taluperenaine (1938) 2, lk. 33–35; 3, lk. 61–64: joon.

1939
 Kapplaud raadiovastuvõtjale – Taluperenaine (1939) 2, lk. 36: joon.
 Köögimööbel – Taluperenaine (1939) 1, lk. 4–7: joon.
 Saunamööbel – Taluperenaine (1939) 6, lk. 148–149: joon.
 Söögitoa-elutoa mööbel – Taluperenaine (1939) 11, lk. 284–287: joon.

1940
 Hea voodi – hea uni – Maa Hääl: tehniline erilisa (1940) 4, lk. 14–15: joon.
 Maatöörahvale ajakohane köögisisustus – Maa Hääl: tehniline erilisa (1940) 15, lk. 57–59: joon.
 Perekonna riidekapp - Maa Hääl: tehniline erilisa (1940) 5, lk. 18–19: joon.
 Raamatud, ajalehed, raadio ja kirjutuslaud – ühte kappi: kombinatsioon-kapp – Maa Hääl: tehniline erilisa (1940) 13, lk. 49–50: joon. 
 Söögitoakapp kodukäsitöö saadusena – Maa Hääl: tehniline erilisa (1940) 3, lk. 11–12: joon.
 Taluteenija "omast mööblist" – Taluperenaine (1940) 5, lk. 116, 118–119: joon.
 Tool talutoas rahvusliku mööblina – Maa Hääl: tehniline erilisa (1940) 2, lk. 5–6: joon.
 Töötoa-peretoa mööblist – Taluperenaine (1940) 1, lk. 6–7: joon.

Viited

Välislingid 
Põlevkivimuuseumi kunstikogu.
Haus galerii, Nigul Espe.
Eesti tehnikaartiklid 1936-1940.
 

Eesti kunstnikud
Eesti karikaturistid
Kõrgema Kunstikooli Pallas vilistlased (1919–1940)
Hugo Treffneri Gümnaasiumi õpetajad
Eestistatud nimega inimesed
Pauluse kalmistule maetud
Sündinud 1907
Surnud 1970